title: Komisjoni rakendusmäärus (EL) 2020/1763, 25. november 2020, millega kiidetakse heaks olemasoleva toimeaine formaldehüüdi kasutamine tooteliikidesse 2 ja 3 kuuluvates biotsiidides (EMPs kohaldatav tekst)

text:
                  26.11.2020

                  ET

                  Euroopa Liidu Teataja

                  L 397/17

         KOMISJONI RAKENDUSMÄÄRUS (EL) 2020/1763,
         25. november 2020,
         millega kiidetakse heaks olemasoleva toimeaine formaldehüüdi kasutamine tooteliikidesse 2 ja 3 kuuluvates biotsiidides
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
         ning arvestades järgmist:

                     (1)

                     Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. Sellesse loetellu kuulub ka formaldehüüd.

                     (2)

                     Formaldehüüdi on hinnatud kasutamiseks Euroopa Parlamendi ja nõukogu direktiivi 98/8/EÜ (3) V lisas kirjeldatud tooteliiki 2 (eraruumide ja avalike tervishoiuruumide desinfektsioonivahendid ja muud biotsiidid) ja tooteliiki 3 (loomade hügieeniks kasutatavad biotsiidid) kuuluvates biotsiidides, mis vastavad määruse (EL) nr 528/2012 V lisas kirjeldatud tooteliikidele 2 ja 3.

                     (3)

                     Toimeainet hinnanud Saksamaa pädev asutus esitas 29. juulil 2013 komisjonile hindamisaruanded ja oma järeldused.

                     (4)

                     Kooskõlas delegeeritud määruse (EL) nr 1062/2014 artikli 7 lõikega 2 võttis biotsiidikomitee 10. detsembril 2019 vastu Euroopa Kemikaaliameti (edaspidi „kemikaaliamet“) arvamused, (4) võttes arvesse toimeainet hinnanud pädeva asutuse järeldusi.

                     (5)

                     Määruse (EL) nr 528/2012 artikli 90 lõikest 2 võib järeldada, et aineid, mille hindamise liikmesriigid on 1. septembriks 2013 lõpetanud, tuleks hinnata vastavalt direktiivi 98/8/EÜ sätetele.

                     (6)

                     Kemikaaliameti arvamuste kohaselt vastavad tooteliikidesse 2 ja 3 kuuluvad biotsiidid, mis sisaldavad formaldehüüdi, eeldatavasti direktiivi 98/8/EÜ artiklis 5 sätestatud nõuetele, kui on täidetud teatavad selle toimeaine kasutamist reguleerivad nõuded ja tingimused.

                     (7)

                     Seepärast on asjakohane kiita heaks formaldehüüdi kasutamine tooteliikidesse 2 ja 3 kuuluvates biotsiidides, kui on täidetud teatavad nõuded ja tingimused.

                     (8)

                     Kemikaaliameti arvamustes jõuti järeldusele, et formaldehüüd vastab kooskõlas Euroopa Parlamendi ja nõukogu määrusega (EÜ) nr 1272/2008 (5) 1B kategooria kantserogeeniks klassifitseerimise kriteeriumidele.

                     (9)

                     Kuna formaldehüüd tuleks direktiivi 98/8/EÜ tingimuste kohaselt heaks kiita, peaks heakskiidu kehtivusaeg seda omadust arvesse võttes olema märkimisväärselt lühem kui kõnealusele direktiivile vastava tava kohane 10 aastat. Kuna formaldehüüdi suhtes on alates 14. maist 2000 kohaldatud määruse (EL) nr 528/2012 artiklis 89 sätestatud üleminekuperioodi ja kuna formaldehüüd on olnud vastastikusel hindamisel alates 29. juulist 2013 ning kuna heakskiidu võimalikku uuendamist arvesse võttes tuleks liidu tasandil võimalikult kiiresti uurida, kas formaldehüüdi puhul on võimalik täita määruse (EL) nr 528/2012 artikli 5 lõikes 2 sätestatud tingimusi, peaks heakskiidu kehtivusaeg olema kolm aastat.

                     (10)

                     Määruse (EL) nr 528/2012 VI lisa punkti 10 kohaselt peaksid liikmesriikide pädevad asutused hindama, kas nende territooriumil on võimalik kõnealuse määruse artikli 5 lõike 2 tingimusi täita, et otsustada, kas formaldehüüdi sisaldava biotsiidi kasutamiseks võib loa anda.

                     (11)

                     Määruse (EL) nr 528/2012 artikli 23 kohaldamisel tuleks formaldehüüdi siiski käsitada asendamisele kuuluva ainena, kuna see vastab nimetatud määruse artikli 10 lõike 1 punktis a sätestatud tingimustele. Seepärast peaksid liikmesriikide pädevad asutused formaldehüüdi sisaldava biotsiidi loataotluse või loa uuendamise taotluse hindamise osana tegema võrdleva hindamise.

                     (12)

                     Kuna kemikaaliameti järelduste kohaselt vastab formaldehüüd määruse (EÜ) nr 1272/2008 I lisa kohastele 1B kategooria kantserogeeniks ja 1. kategooria naha sensibilisaatoriks klassifitseerimise kriteeriumidele, tuleks formaldehüüdiga töödeldud või formaldehüüdi sisaldavad tooted turule laskmisel asjakohaselt märgistada.

                     (13)

                     Määrus ei mõjuta töötervishoidu ja tööohutust reguleerivate liidu õigusaktide, eelkõige nõukogu direktiivide 89/391/EMÜ (6) ja 98/24/EÜ (7) ning Euroopa Parlamendi ja nõukogu direktiivi 2004/37/EÜ (8) kohaldamist.

                     (14)

                     Enne toimeaine heakskiitmist tuleks ette näha mõistlik ajavahemik, et huvitatud isikud saaksid võtta vajalikud meetmed, et valmistuda uute nõuete täitmiseks.

                     (15)

                     Käesoleva määrusega ettenähtud meetmed on kooskõlas alalise biotsiidikomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Kiidetakse heaks toimeaine formaldehüüdi kasutamine tooteliikidesse 2 ja 3 kuuluvates biotsiidides kooskõlas lisas esitatud nõuete ja tingimustega.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 167, 27.6.2012, lk 1.

            (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).

            (3)  Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).

            (4)  Biotsiidikomitee arvamus toimeaine formaldehüüdi heakskiitmise taotluse kohta, tooteliik 2, ECHA/BPC/232/2019, vastu võetud 10. detsembril 2019. Biotsiidikomitee arvamus toimeaine formaldehüüdi heakskiitmise taotluse kohta, tooteliik 3, ECHA/BPC/233/2019, vastu võetud 10. detsembril 2019.

            (5)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).

            (6)  Nõukogu 12. juuni 1989. aasta direktiiv 89/391/EMÜ töötajate töötervishoiu ja tööohutuse parandamist soodustavate meetmete kehtestamise kohta (EÜT L 183, 29.6.1989, lk 1).

            (7)  Nõukogu 7. aprilli 1998. aasta direktiiv 98/24/EÜ töötajate tervise ja ohutuse kaitse kohta keemiliste mõjuritega seotud ohtude eest tööl (neljateistkümnes üksikdirektiiv direktiivi 89/391/EMÜ artikli 16 lõike 1 tähenduses) (EÜT L 131, 5.5.1998, lk 11).

            (8)  Euroopa Parlamendi ja nõukogu 29. aprilli 2004. aasta direktiiv 2004/37/EÜ töötajate kaitse kohta tööl kantserogeenide ja mutageenidega kokkupuutest tulenevate ohtude eest (kuues üksikdirektiiv nõukogu direktiivi 89/391/EMÜ artikli 16 lõike 1 tähenduses) (ELT L 158, 30.4.2004, lk 50).

            LISA

                           Tavanimetus

                           IUPACi nimetus

                           Tunnuskoodid

                           Toimeaine minimaalne puhtusaste
                            (1)

                           Heakskiitmise kuupäev

                           Heakskiidu aegumiskuupäev

                           Tooteliik

                           Täpsustavad tingimused

                        Formaldehüüd

                        IUPACi nimetus:
                        metanaal
                        EÜ nr: 200-001-8
                        CASi nr: 50-00-0

                        25–55,5 % formaldehüüdi vesilahus (minimaalne puhtusaste: 87,5 massiprotsenti formaldehüüdi)

                        1. veebruar 2022

                        31. jaanuar 2025

                        2

                        Formaldehüüdi käsitatakse kooskõlas määruse (EL) nr 528/2012 artikli 10 lõike 1 punktiga d asendamisele kuuluva toimeainena.
                        Biotsiidide puhul antakse luba järgmistel tingimustel.

                                    1)

                                    Toote hindamisel pööratakse erilist tähelepanu selliste loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud. Kooskõlas määruse (EL) nr 528/2012 VI lisa punktiga 10 võetakse toote hindamisel arvesse ka seda, kas määruse (EL) nr 528/2012 artikli 5 lõikes 2 esitatud tingimused võivad olla täidetud.

                                    2)

                                    Tooteid lubatakse kasutada ainult neis liikmesriikides, kus on täidetud vähemalt üks määruse (EL) nr 528/2012 artikli 5 lõikes 2 sätestatud tingimustest.

                                    3)

                                    Pidades silmas hinnatud kasutusviiside puhul kindlaks tehtud riske, tuleb toote hindamisel pöörata erilist tähelepanu:

                                                i)

                                                nende toodete kutselistele kasutajatele, mida kasutatakse pindade desinfitseerimiseks pühkimise teel;

                                                ii)

                                                üldsuse ja laste teisesele kokkupuutele;

                                                iii)

                                                veekeskkonda toodete puhul, mida kasutatakse epideemia korral ruumi desinfitseerimiseks fumigeerimise teel.

                              Töödeldud toodete turulelaskmise tingimuseks on, et formaldehüüdiga töödeldud või seda sisaldava toote turulelaskmise eest vastutav isik tagab, et töödeldud toote märgistusel on esitatud määruse (EL) nr 528/2012 artikli 58 lõike 3 teises lõigus loetletud teave.

                        3

                        Formaldehüüdi käsitatakse kooskõlas määruse (EL) nr 528/2012 artikli 10 lõike 1 punktiga d asendamisele kuuluva toimeainena.
                        Biotsiidide puhul antakse luba järgmistel tingimustel.

                                    1)

                                    Toote hindamisel pööratakse erilist tähelepanu selliste loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud. Kooskõlas määruse (EL) nr 528/2012 VI lisa punktiga 10 võetakse toote hindamisel arvesse ka seda, kas määruse (EL) nr 528/2012 artikli 5 lõikes 2 esitatud tingimused võivad olla täidetud.

                                    2)

                                    Tooteid lubatakse kasutada ainult neis liikmesriikides, kus on täidetud vähemalt üks määruse (EL) nr 528/2012 artikli 5 lõikes 2 sätestatud tingimustest.

                                    3)

                                    Pidades silmas hinnatud kasutusviiside puhul kindlaks tehtud riske, tuleb toote hindamisel pöörata erilist tähelepanu:

                                                i)

                                                nende toodete kutselistele kasutajatele, mida epideemia korral kasutatakse loomapidamishoonete ja sõidukite desinfitseerimiseks pihustamise teel;

                                                ii)

                                                üldsuse teisesele kokkupuutele;

                                                iii)

                                                pinnaveele, setetele, pinnasele ja põhjaveele pärast toodete kasutamist sõidukite desinfitseerimiseks ja loomade jalgade desinfitseerimiseks vannitamise või sissekastmise teel.

                                    4)

                                    Toodete puhul, mille jäägid võivad esineda toidus või söödas, kontrollitakse vajadust kehtestada uued jääkide piirnormid või muuta kehtivaid piirnorme vastavalt Euroopa Parlamendi ja nõukogu määrusele (EÜ) nr 470/2009  (2) või Euroopa Parlamendi ja nõukogu määrusele (EÜ) nr 396/2005  (3) ning võetakse asjakohased riskivähendamismeetmed, millega tagatakse, et kohaldatavaid jääkide piirnorme ei ületata.

                              Töödeldud toodete turulelaskmise tingimuseks on, et formaldehüüdiga töödeldud või seda sisaldava toote turulelaskmise eest vastutav isik tagab, et töödeldud toote märgistusel on esitatud määruse (EL) nr 528/2012 artikli 58 lõike 3 teises lõigus loetletud teave.

               (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.

               (2)  Euroopa Parlamendi ja nõukogu 6. mai 2009. aasta määrus (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (ELT L 152, 16.6.2009, lk 11).

               (3)  Euroopa Parlamendi ja nõukogu 23. veebruari 2005. aasta (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).


title: Komisjoni rakendusmäärus (EL) 2020/1764, 25. november 2020, milles käsitletakse loa andmist Corynebacterium stationis KCCM 80161 abil kääritamise teel saadud dinaatrium-5′-inosinaadi kasutamiseks kõigi loomaliikide söödalisandina (EMPs kohaldatav tekst)

text:
                  26.11.2020

                  ET

                  Euroopa Liidu Teataja

                  L 397/21

         KOMISJONI RAKENDUSMÄÄRUS (EL) 2020/1764,
         25. november 2020,
         milles käsitletakse loa andmist Corynebacterium stationis KCCM 80161 abil kääritamise teel saadud dinaatrium-5′-inosinaadi kasutamiseks kõigi loomaliikide söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöötades kasutatavate söödalisandite lubade taotlemise nõue ning selliste lubade andmise alused ja kord.

                     (2)

                     Kooskõlas määruse (EÜ) nr 1831/2003 artikliga 7 on esitatud taotlus Corynebacterium stationis KCCM 80161 abil kääritamise teel saadud dinaatrium-5′-inosinaadi lubamiseks. Taotlusele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

                     (3)

                     Taotluses käsitletakse loa andmist Corynebacterium stationis KCCM 80161 abil kääritamise teel saadud dinaatrium-5′-inosinaadi kasutamiseks kõigi loomaliikide söödalisandina. Taotleja taotles kõnealuse söödalisandi liigitamist söödalisandite kategooriasse „organoleptilised lisandid“.

                     (4)

                     Taotleja taotles kõnealuse söödalisandi kasutamise lubamist ka joogivees. Määrusega (EÜ) nr 1831/2003 ei ole siiski lubatud lubada lõhna- ja maitseainete kasutamist joogivees. Seega ei tohiks lubada Corynebacterium stationis KCCM 80161 abil kääritamise teel saadud dinaatrium-5′-inosinaadi kasutamist joogivees. Asjaolu, et söödalisandi kasutamiseks lõhna- ja maitseainena joogivees ei ole luba antud, ei välista selle kasutamist veega manustatavas segasöödas.

                     (5)

                     Euroopa Toiduohutusamet (edaspidi „toiduohutusamet“) jõudis oma 7. mai 2020. aasta arvamuses (2) järeldusele, et kavandatud kasutustingimuste juures ei avalda Corynebacterium stationis KCCM 80161 abil kääritamise teel saadud dinaatrium-5′-inosinaat kahjulikku mõju loomade ega tarbijate tervisele ega keskkonna ohutusele. Toiduohutusamet jõudis oma arvamuses järeldusele, et söödalisand ei ole sissehingamisel mürgine, ei ärrita nahka ega silmi ning ei ole naha sensibilisaator. Toiduohutusamet jõudis ka järeldusele, et Corynebacterium stationis KCCM 80161 abil kääritamise teel saadud dinaatrium-5′-inosinaadi mõju toidu maitsele on hästi tõestatud ja seetõttu ei ole vaja selle tõhusust söödas täiendavalt tõendada. Toiduohutusameti arvates ei ole vajadust turustamisjärgse järelevalve erinõuete järele. Toiduohutusamet kinnitas määrusega (EÜ) nr 1831/2003 asutatud referentlabori esitatud aruande söödalisandi analüüsimeetodi kohta söödas.

                     (6)

                        Corynebacterium stationis KCCM 80161 abil kääritamise teel saadud dinaatrium-5′-inosinaadi hindamisest nähtub, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba Corynebacterium stationis KCCM 80161 abil kääritamise teel saadud dinaatrium-5′-inosinaadi kasutamiseks käesoleva määruse lisas esitatud viisil.

                     (7)

                     Parema kontrolli võimaldamiseks tuleks sätestada teatavad piirangud ja tingimused. Eelkõige tuleks söödalisandi etiketil esitada soovitatav sisaldus. Kui sellist sisaldust ületatakse, tuleks eelsegude etiketil esitada selle kohta teave.

                     (8)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas nimetatud ainet, mis kuulub söödalisandite kategooriasse „organoleptilised lisandid“ ja funktsionaalrühma „lõhna- ja maitseained“, lubatakse kasutada söödalisandina loomasöötades vastavalt kõnealuses lisas esitatud tingimustele.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 268, 18.10.2003, lk 29.

            (2)  EFSA Journal 2020;18(5):6140.

            LISA

                        Söödalisandi identifitseerimisnumber

                        Loa hoidja

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Toimeaine sisaldus milligrammides 12 % niiskusesisaldusega täissööda kilogrammi kohta

                           Kategooria: organoleptilised lisandid

                           Funktsionaalrühm: lõhna- ja maitseained

                        2b631i

                        -

                        Dinaatrium-5′-inosinaat

                           Söödalisandi koostis

                        Dinaatrium-5′-inosinaat

                           Toimeaine kirjeldus

                           Corynebacterium stationis (KCCM 80161) abil kääritamise teel saadud
                        dinaatrium-5′-inosinaat
                        Puhtus: määramisel alusel ≥ 97 %
                        Keemiline valem: C10H11N4Na2O8P·7,5H2O
                        CASi number: 4691-65-0

                           Analüüsimeetod
                            (1)

                        Dinaatrium-5′-inosinaadi määramine söödalisandis: FAO JECFA monograafiad „Dinaatrium-5’-inosinaat“ ja „Dinaatrium-5′-ribonukleotiidid“.
                        Dinaatrium-5’-inosinaadi sisalduse määramine söödalisandis ja lõhna- ja/või maitseainet sisaldavas eelsegus: kõrgefektiivne vedelikkromatograafia koos UV-põhise määramisega (HPLC-UV)

                        Kõik loomaliigid

                        -

                        -

                        -

                                    1.

                                    Söödalisand lisatakse söödale eelseguna.

                                    2.

                                    Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.

                                    3

                                    Söödalisandi etiketil esitatakse järgmine teave:
                                    „Toimeaine soovitatav maksimumsisaldus eraldi või koos muude lubatud dinaatrium-5′-ribonukleotiididega on: 50 mg/kg täissöödas, mille niiskusesisaldus on 12 %.“

                                    4

                                    Eelsegu märgistusel esitatakse asjaomase funktsionaalrühma nimetus, söödalisandi nimetus ja identifitseerimisnumber ning lisatud toimeaine kogus, kui toimeaine sisaldus 12 % niiskusesisaldusega täissöödas ületab järgmist väärtust: 50 mg/kg.

                        16.12.2030

               (1)  Analüüsimeetodite üksikasjad on kättesaadavad referentlabori veebisaidil järgmisel aadressil: https://ec.europa.eu/jrc/en/eurl/feed-additives/evaluation-reports


title: Komisjoni rakendusmäärus (EL) 2020/1767, 20. november 2020, millega registreeritakse kaitstud päritolunimetuste ja kaitstud geograafiliste tähiste registris nimetus „Rucola della Piana del Sele“ (KGT)

text:
                  27.11.2020

                  ET

                  Euroopa Liidu Teataja

                  L 398/1

         KOMISJONI RAKENDUSMÄÄRUS (EL) 2020/1767,
         20. november 2020,
         millega registreeritakse kaitstud päritolunimetuste ja kaitstud geograafiliste tähiste registris nimetus „Rucola della Piana del Sele“ (KGT)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Itaalia taotlus registreerida nimetus „Rucola della Piana del Sele“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Rucola della Piana del Sele“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Rucola della Piana del Sele“ (KGT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.6 „puuviljad, köögiviljad ja teraviljad töötlemata ja töödeldud kujul“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 20. november 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  ELT C 254, 3.8.2020, lk 17.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2020/1768, 25. november 2020, millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas

text:
                  27.11.2020

                  ET

                  Euroopa Liidu Teataja

                  L 398/2

         KOMISJONI RAKENDUSMÄÄRUS (EL) 2020/1768,
         25. november 2020,
         millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 183 punkti b,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 510/2014, millega nähakse ette põllumajandustoodete töötlemisel saadud teatavate toodetega kauplemise kord ning tunnistatakse kehtetuks nõukogu määrused (EÜ) nr 1216/2009 ja (EÜ) nr 614/2009, (2) eriti selle artikli 5 lõike 6 punkti a,
         ning arvestades järgmist:

                     (1)

                     Komisjoni määruses (EÜ) nr 1484/95 (3) on sätestatud täiendava imporditollimaksu süsteemi rakendamise üksikasjalikud eeskirjad ning on kinnitatud kodulinnuliha- ja munasektori ning ovoalbumiini tüüpilised hinnad.

                     (2)

                     Kodulinnuliha- ja munasektori ning ovoalbumiini tüüpiliste hindade kindlaksmääramise aluseks oleva teabe korrapärase kontrollimise tulemusel tuleks muuta teatavate toodete tüüpilisi impordihindu, võttes arvesse päritolule vastavaid hinnaerinevusi.

                     (3)

                     Määrust (EÜ) nr 1484/95 tuleks seega vastavalt muuta.

                     (4)

                     Selleks et kõnealust meedet saaks kohaldada võimalikult kiiresti pärast ajakohastatud andmete kättesaadavaks tegemist, peaks käesolev määrus jõustuma selle avaldamise päeval,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1484/95 I lisa asendatakse käesoleva määruse lisas esitatud tekstiga.

            Artikkel 2
            Käeolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. november 2020

                  Komisjoni nimel

                  presidendi eest

               põllumajanduse ja maaelu arengu peadirektoraadi

                  peadirektor

                  Wolfgang BURTSCHER

            (1)  ELT L 347, 20.12.2013, lk 671.

            (2)  ELT L 150, 20.5.2014, lk 1.

            (3)  Komisjoni 28. juuni 1995. aasta määrus (EÜ) nr 1484/95, millega sätestatakse täiendavate imporditollimaksude süsteemi üksikasjalikud rakenduseeskirjad ja määratakse kindlaks kodulinnuliha- ja munasektori ning ovoalbumiini kohta täiendavad imporditollimaksud ning tunnistatakse kehtetuks määrus nr 163/67/EMÜ (EÜT L 145, 29.6.1995, lk 47).

            LISA

                     „I LISA

                                 CN-kood

                                 Toote kirjeldus

                                 Tüüpiline hind
                                 (eurot / 100 kg)

                                 Artiklis 3 osutatud tagatis
                                 (eurot / 100 kg)

                                 Päritolu  (1)

                                 0207 14 10

                                 Kana ja kuke (liigist Gallus domesticus) kondita tükid, külmutatud

                                 175,9

                                 42

                                 AR

                                 145,6

                                 57

                                 BR

                                 245

                                 17

                                 CL

                                 192,8

                                 34

                                 TH

                                 1602 32 11

                                 Kuumtöötlemata tooted kanast ja kukest (liigist Gallus domesticus)

                                 167,3

                                 41

                                 BR

               “

               (1)  Riikide nomenklatuur on sätestatud komisjoni 27. novembri 2012. aasta määruses (EL) nr 1106/2012, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses riikide ja territooriumide nomenklatuuri ajakohastamisega (ELT L 328, 28.11.2012, lk 7).


title: Komisjoni rakendusmäärus (EL) 2020/1770, 26. november 2020, milles käsitletakse istutamiseks ettenähtud taimetüüpe ja -liike, mille suhtes Euroopa Parlamendi ja nõukogu määruse (EL) 2016/2031 kohaselt ei kehti vabastus jälgitavuskoodi märkest taimepassis, ning millega tunnistatakse kehtetuks komisjoni direktiiv 92/105/EMÜ

text:
                  27.11.2020

                  ET

                  Euroopa Liidu Teataja

                  L 398/6

         KOMISJONI RAKENDUSMÄÄRUS (EL) 2020/1770,
         26. november 2020,
         milles käsitletakse istutamiseks ettenähtud taimetüüpe ja -liike, mille suhtes Euroopa Parlamendi ja nõukogu määruse (EL) 2016/2031 kohaselt ei kehti vabastus jälgitavuskoodi märkest taimepassis, ning millega tunnistatakse kehtetuks komisjoni direktiiv 92/105/EMÜ
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 26. oktoobri 2016. aasta määrust (EL) 2016/2031 taimekahjustajatevastaste kaitsemeetmete kohta, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ (1) eriti selle artikli 83 lõiget 3,
         ning arvestades järgmist:

                     (1)

                     Määruses (EL) 2016/2031 on sätestatud eeskirjad selliste taimepasside sisu ja vormi kohta, mida on vaja teatavate taimede, taimsete saaduste ja muude objektide vedamiseks liidu territooriumil ning kaitstavatesse piirkondadesse ja nende piires.

                     (2)

                     Liidu territooriumil toodete vedamiseks ettenähtud taimepassi märgitakse jälgitavuskood, välja arvatud teatavate istutamiseks ettenähtud taimede puhul, mis on ette nähtud müügiks lõppkasutajatele. Seda erandit ei kohaldata selliste istutamiseks ette nähtud taimetüüpide ja -liikide suhtes, mille komisjon on kandnud asjakohasesse loetellu.

                     (3)

                     Teatavate istutamiseks ettenähtud taimede suhtes kohaldatakse liidu meetmeid, mis on vastu võetud vastavalt määruse (EL) 2016/2031 artiklile 28 või 30 seoses konkreetsete taimekahjustajatega. Mõned neist istutamiseks ettenähtud taimedest, eelkõige need, mis teadaolevalt on tõenäolisemalt saastunud või nakatunud nende konkreetsete taimekahjustajatega või mis on saastumise või nende konkreetsete taimekahjustajatega nakatumise tõttu siseturul kinni peetud, võivad aidata kaasa taimekahjustajate levikule liidus ja seega suurendada võimalust, et taimekahjustajad avaldavad istutamiseks ettenähtud taimedele olulist ja pikaajalist negatiivset mõju.

                     (4)

                     Teatavate liidust pärit istutamiseks ettenähtud taimede suhtes kehtivad erinõuded, mida on täpsustatud seoses teatavate liidu karantiinsete taimekahjustajatega vastavalt määruse (EL) 2016/2031 artikli 41 lõikele 2 ja komisjoni rakendusmääruse (EL) 2019/2072 (2) artikli 8 lõikele 2. Kõnealused istutamiseks ettenähtud taimed võivad aidata kaasa selliste taimekahjustajate levikule liidus ja suurendada seega võimalust, et kõnealused taimekahjustajad avaldavad istutamiseks ettenähtud taimedele olulist ja pikaajalist negatiivset mõju.

                     (5)

                     Teatavad istutamiseks ettenähtud taimed on liidu piires kinni peetud, sest neil on leitud liidu karantiinseid taimekahjustajaid.

                     (6)

                     Seepärast on asjakohane nõuda, et kõnealustele istutamiseks ettenähtud taimedele välja antud taimepassi märgitaks alati jälgitavuskood, mis muudab kõnealuste taimede jälgimise lihtsamaks.

                     (7)

                     Määrusega (EL) 2016/2031, komisjoni rakendusmäärusega (EL) 2017/2313 (3) ja käesoleva määrusega kehtestatakse uued eeskirjad taimepasside kasutamise ja sisu kohta. Seetõttu aegub komisjoni direktiiv 92/105/EMÜ (4) ja see tuleks tunnistada kehtetuks.

                     (8)

                     Selleks et ettevõtjatel ja pädevatel asutustel oleks piisavalt aega nende nõuetega kohanemiseks, tuleks käesolevat määrust kohaldada alates 31. detsembrist 2021.

                     (9)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Istutamiseks ettenähtud taimetüübid ja -liigid, mille suhtes ei kehti vabastus nõudest märkida taimepassi jälgitavuskood
            Määruse (EL) 2016/2031 artikli 83 lõike 2 teises lõigus sätestatud erandit jälgitavuskoodi taimepassi märkimise nõudest kauba vedamisel liidu territooriumil ei kohaldata käesoleva määruse lisas loetletud istutamiseks ettenähtud taimetüüpide ja -liikide suhtes.

            Artikkel 2
            Direktiivi 92/105/EMÜ kehtetuks tunnistamine
            Direktiiv 92/105/EMÜ tunnistatakse kehtetuks.

            Artikkel 3
            Jõustumine ja kohaldamise kuupäev
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 31. detsembrist 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 317, 23.11.2016, lk 4.

            (2)  Komisjoni 28. novembri 2019. aasta rakendusmäärus (EL) 2019/2072, millega kehtestatakse ühetaolised tingimused Euroopa Parlamendi ja nõukogu määruse (EL) 2016/2031 rakendamiseks seoses taimekahjustajatevastaste kaitsemeetmetega ning tunnistatakse kehtetuks komisjoni määrus (EÜ) nr 690/2008 ja muudetakse komisjoni rakendusmäärust (EL) 2018/2019 (ELT L 319, 10.12.2019, lk 1).

            (3)  Komisjoni 13. detsembri 2017. aasta rakendusmäärus (EL) 2017/2313, milles sätestatakse liidu territooriumil vedamiseks vajaliku ning kaitstavasse piirkonda sissetoomiseks ja seal vedamiseks vajaliku taimepassi vormi nõuded (ELT L 331, 14.12.2017, lk 44).

            (4)  Komisjoni 3. detsembri 1992. aasta direktiiv 92/105/EMÜ, millega kehtestatakse teatavate taimede, taimsete saaduste ja muude toodete ühenduse piires liikumisel kasutatavate taimepasside ühtlustamise ulatus ning taimepasside väljastamise üksikasjalik kord ja nende ümbervahetamise tingimused ja üksikasjalik kord (EÜT L 4, 8.1.1993, lk 22).

            LISA
            Istutamiseks ettenähtud taimetüübid ja -liigid, mille suhtes ei kehti vabastus jälgitavuskoodi märkest taimepassis
            Istutamiseks ettenähtud taimed, v.a seemned:

                        —

                           Citrus

                        —

                           Coffea

                        —

                           Lavandula dentata L.

                        —

                           Nerium oleander L.

                        —

                           Olea europea L.

                        —

                           Polygala myrtifolia L.

                        —

                           Prunus dulcis (Mill.) D.A.Webb

                        —

                           Solanum tuberosum L.


title: Komisjoni rakendusmäärus (EL) 2020/1771, 26. november 2020, millega kiidetakse heaks olemasoleva toimeaine peräädikhappe ja peroksüoktaanhappe reaktsioonimassi kasutamine tooteliikidesse 2, 3 ja 4 kuuluvates biotsiidides (EMPs kohaldatav tekst)

text:
                  27.11.2020

                  ET

                  Euroopa Liidu Teataja

                  L 398/9

         KOMISJONI RAKENDUSMÄÄRUS (EL) 2020/1771,
         26. november 2020,
         millega kiidetakse heaks olemasoleva toimeaine peräädikhappe ja peroksüoktaanhappe reaktsioonimassi kasutamine tooteliikidesse 2, 3 ja 4 kuuluvates biotsiidides
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
         ning arvestades järgmist:

                     (1)

                     Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. Peroksüoktaanhape, mis tuleb hindamise tulemusena ümber nimetada peräädikhappe ja peroksüoktaanhappe reaktsioonimassiks, kuulub kõnealusesse loetellu.

                     (2)

                     Peräädikhappe ja peroksüoktaanhappe reaktsioonimassi on hinnatud seoses selle kasutamisega biotsiidides, mis kuuluvad määruse (EL) nr 528/2012 V lisas kirjeldatud tooteliiki 2 (desinfektsioonivahendid ja algitsiidid, mis ei ole ette nähtud otseseks kasutamiseks inimestel ja loomadel), tooteliiki 3 (loomade hügieeniks kasutatavad biotsiidid) ja tooteliiki 4 (toidu- ja söödaruumides kasutatavad biotsiidid).

                     (3)

                     Referentliikmesriigiks määratud Prantsusmaa hindav pädev asutus esitas 2. jaanuaril 2019 Euroopa Kemikaaliametile (edaspidi „amet“) oma hindamisaruande ja järeldused.

                     (4)

                     Kooskõlas delegeeritud määruse (EL) nr 1062/2014 artikli 7 lõikega 2 võttis biotsiidikomitee 4. märtsil 2020 vastu ameti arvamused, (3) võttes arvesse toimeainet hinnanud pädeva asutuse järeldusi.

                     (5)

                     Kõnealuste arvamuste kohaselt vastavad tooteliikidesse 2, 3 ja 4 kuuluvad peräädikhappe ja peroksüoktaanhappe reaktsioonimassi sisaldavad biotsiidid eeldatavalt määruse (EL) nr 528/2012 artikli 19 lõike 1 punktis b sätestatud kriteeriumidele, kui on täidetud teatavad nende kasutust reguleerivad nõuded ja tingimused.

                     (6)

                     Ameti arvamustest lähtuvalt on asjakohane kiita heaks peräädikhappe ja peroksüoktaanhappe reaktsioonimassi kasutamine tooteliikidesse 2, 3 ja 4 kuuluvates biotsiidides, kui on täidetud teatavad nõuded ja tingimused.

                     (7)

                     Enne toimeaine heakskiitmist tuleks ette näha mõistlik ajavahemik, et huvitatud isikud saaksid võtta vajalikud meetmed, et valmistuda uute nõuete täitmiseks.

                     (8)

                     Käesoleva määrusega ette nähtud meetmed on kooskõlas alalise biotsiidikomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Kiidetakse heaks peräädikhappe ja peroksüoktaanhappe reaktsioonimassi toimeainena kasutamine tooteliikidesse 2, 3 ja 4 kuuluvates biotsiidides vastavalt lisas esitatud nõuetele ja tingimustele.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 167, 27.6.2012, lk 1.

            (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).

            (3)  Biotsiidikomitee arvamused toimeaine peräädikhappe ja peroksüoktaanhappe reaktsioonimassi heakskiitmise taotluse kohta; tooteliigid 2, 3 ja 4; ECHA/BPC/242, 243 ja 244, vastu võetud 4. märtsil 2020.

            LISA

                        Tavanimetus

                        IUPACi nimetus
                        Tunnuskoodid

                        Toimeaine minimaalne puhtusaste  (1)

                        Heakskiitmise kuupäev

                        Heakskiidu aegumise kuupäev

                        Tooteliik

                        Eritingimused

                        Peräädikhappe ja peroksüoktaanhappe reaktsioonimass

                        IUPACi nimetus: peräädikhappe ja peroksüoktaanhappe reaktsioonimass
                        EÜ nr: 201-186-8 ja 450-280-7
                        CASi nr: 79-21-0 ja 33734-57-5

                        Toimeaine minimaalse puhtusastme kehtestamine ei ole asjakohane, kuna toimeaine moodustub lähteainetest vesinikperoksiidist, äädikhappest ja oktaanhappest kahe tasakaalureaktsiooni tulemusel. Spetsifikatsioonid hõlmavad kontsentratsioonide vahemikku.

                        1. aprill 2022

                        31. märts 2032

                        2

                        Biotsiidide puhul antakse luba järgmistel tingimustel.

                                    a)

                                    Toote hindamisel pööratakse erilist tähelepanu loataotlusega hõlmatud kasutusviisidega seotud kokkupuutele, riskidele ja tõhususele, mida liidu tasandil ei ole toimeaine hindamisel käsitletud.

                                    b)

                                    Hinnatud kasutusviiside puhul kindlaks tehtud riskidest lähtuvalt pööratakse toote hindamisel erilist tähelepanu kutselistele kasutajatele.

                        Koostisained

                        Spetsifikatsioonikohane sisalduse vahemik (massiprotsentides)

                        Toimeaine

                        Peräädikhape

                        1,8–13,9

                        Toimeaine

                        Peroksüoktaanhape

                        0,15–2,42

                        Oluline lisand

                        Vesinikperoksiid

                        1,1–25,45

                        Oluline lisand

                        Äädikhape

                        5,74–51

                        3

                        Biotsiidide puhul antakse luba järgmistel tingimustel.

                                    a)

                                    Toote hindamisel pööratakse erilist tähelepanu loataotlusega hõlmatud kasutusviisidega seotud kokkupuutele, riskidele ja tõhususele, mida liidu tasandil ei ole toimeaine hindamisel käsitletud.

                                    b)

                                    Hinnatud kasutusviiside puhul kindlaks tehtud riskidest lähtuvalt pööratakse toote hindamisel erilist tähelepanu kutselistele kasutajatele.

                        Oluline lisand

                        Oktaanhape

                        1,63–9,03

                        4

                        Biotsiidide puhul antakse luba järgmistel tingimustel.

                                    a)

                                    Toote hindamisel pööratakse erilist tähelepanu loataotlusega hõlmatud kasutusviisidega seotud kokkupuutele, riskidele ja tõhususele, mida liidu tasandil ei ole toimeaine hindamisel käsitletud.

                                    b)

                                    Peräädikhappe ja peroksüoktaanhappe reaktsioonimassi sisaldavaid tooteid ei kasutata materjalides ja esemetes, mis on ette nähtud toiduga kokkupuutumiseks Euroopa Parlamendi ja nõukogu määruse (EÜ) nr 1935/2004  (2) artikli 1 lõike 1 tähenduses, välja arvatud juhul, kui komisjon on kehtestanud konkreetsed peräädikhappe ja peroksüoktaanhappe reaktsioonimassi toidusse migreerumise piirnormid või kui komisjon on nimetatud määruse kohaselt kindlaks tehtud, et sellised piirnormid ei ole vajalikud.

                                    c)

                                    Hinnatud kasutusviiside puhul kindlaks tehtud riskidest lähtuvalt pööratakse toote hindamisel erilist tähelepanu kutselistele kasutajatele.

               (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.

               (2)  Euroopa Parlamendi ja nõukogu 27. oktoobri 2004. aasta määrus (EÜ) nr 1935/2004 toiduga kokkupuutumiseks ettenähtud materjalide ja esemete kohta, ning millega tunnistatakse kehtetuks direktiivid 80/590/EMÜ ja 89/109/EMÜ (ELT L 338, 13.11.2004, lk 4).


title: Komisjoni rakendusmäärus (EL) 2020/1772, 26. november 2020, millega muudetakse rakendusmäärust (EL) 2017/2469, millega kehtestatakse Euroopa Parlamendi ja nõukogu määruse (EL) 2015/2283 (mis käsitleb uuendtoitu) artiklis 10 osutatud taotluste haldus- ja teadusnõuded (EMPs kohaldatav tekst)

text:
                  27.11.2020

                  ET

                  Euroopa Liidu Teataja

                  L 398/13

         KOMISJONI RAKENDUSMÄÄRUS (EL) 2020/1772,
         26. november 2020,
         millega muudetakse rakendusmäärust (EL) 2017/2469, millega kehtestatakse Euroopa Parlamendi ja nõukogu määruse (EL) 2015/2283 (mis käsitleb uuendtoitu) artiklis 10 osutatud taotluste haldus- ja teadusnõuded
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu ja millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001, (1) eelkõige selle artiklit 13 ja artikli 35 lõiget 3,
         ning arvestades järgmist:

                     (1)

                     Määrusega (EL) 2015/2283 on kehtestatud eeskirjad uuendtoidu liidus turule laskmise ja kasutamise kohta.

                     (2)

                     Komisjoni rakendusmäärusega (EL) 2017/2469 (2) on kehtestatud määruse (EL) 2015/2283 artikli 10 lõikes 1 osutatud taotluste suhtes kohaldatavad haldus- ja teadusnõuded.

                     (3)

                     Euroopa Parlamendi ja nõukogu määrusega (EL) 2019/1381 (3) on muudetud määrust (EÜ) nr 178/2002 (4) ning määrust (EL) 2015/2283. Muudatuste eesmärk on suurendada ELi riskihindamise läbipaistvust ja kestlikkust toidutarneahela kõikides valdkondades, kus Euroopa Toiduohutusamet (edaspidi „amet“) esitab teadusliku riskihinnangu, sealhulgas uuendtoidu valdkonnas.

                     (4)

                     Seoses uuendtoidu turulelaskmisega kehtestati määruse (EÜ) nr 178/2002 muudatustega uued sätted muu hulgas järgmise kohta: ameti töötajate tehtav üldine esitamiseelne nõustamine võimaliku taotleja palvel, samuti taotluse toetamise eesmärgil ettevõtja tellitud või tehtud uuringutest teatamise kohustus ja sellise kohustuse eiramise tagajärjed. Ühtlasi kehtestati sätted ameti tehtava kõikide teadusandmete, uuringutulemuste ja muu taotlust toetava teabe, välja arvatud konfidentsiaalse teabe avalikustamise kohta riskihindamisprotsessi varases etapis ning sellele järgneva kolmandate osapooltega konsulteerimise kohta. Muudatustega nähti ette ka konkreetsed menetlusnõuded konfidentsiaalsustaotluste esitamise kohta ja nende hindamise kohta ametis seoses taotleja esitatud teabega juhtudel, mil komisjon taotleb ameti arvamust.

                     (5)

                     Määrusega (EL) 2019/1381 muudeti ka määrust (EL) 2015/2283, et lisada sätted, millega tagatakse sidusus määruse (EÜ) nr 178/2002 kohandustega ja võetakse arvesse konfidentsiaalse teabega seotud valdkondlikku eripära.

                     (6)

                     Kõikide kõnealuste muudatuste ulatusest ja kohaldamisest tulenevalt tuleks rakendusmäärust (EL) 2017/2469 kohandada, et võtta arvesse muudatusi seoses määruse (EL) 2015/2283 artiklis 10 osutatud taotluste sisu, koostamise ja esitamisega, taotluste nõuetekohasuse kontrollimise korraga ning ameti arvamuses esitatava nõutava teabega. Eelkõige tuleks rakendusmääruses (EL) 2017/2469 osutada standardandmevormingutele ja sätestada nõue, et taotluses tuleb esitada teave, millega tõendatakse vastavust määruse (EÜ) nr 178/2002 artiklis 32b sätestatud teavitamisnõudele. Samuti tuleks seal selgitada, et teavitamisnõudele vastavuse hindamine on osa taotluse nõuetekohasuse kontrollimisest.

                     (7)

                     Peale selle tuleks lähtuvalt asjaolust, et amet vastutab määruse (EÜ) nr 178/2002 artikli 32b kohaselt uuringute andmebaasi haldamise eest, ühtlasi võimaldada komisjonil taotluse nõuetekohasuse kontrollimise osana konsulteerida ametiga, et veenduda, et taotlus vastab kõnealuses artiklis sätestatud asjakohastele nõuetele.

                     (8)

                     Kui riskihindamise käigus viiakse kooskõlas määruse (EÜ) nr 178/2002 artikli 32c lõikega 2 läbi avalik konsultatsioon, peaks ameti arvamus ameti suhtes kohaldatavatest läbipaistvusnõuetest tulenevalt sisaldama ka sellise konsultatsiooni tulemusi.

                     (9)

                     Käesolevat määrust tuleks kohaldada alates 27. märtsist 2021 ja taotluste suhtes, mis esitatakse alates sellest kuupäevast; see on ka määruse (EL) 2019/1381 kohaldamise alguskuupäev.

                     (10)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2017/2469 muutmine
            Rakendusmäärust (EL) 2017/2469 muudetakse järgmiselt.

                        1)

                        Artiklit 3 muudetakse järgmiselt:

                                    a)

                                    lõige 1 asendatakse järgmisega:

                                       „1.   Avaldus sisaldab järgmist:

                                                   a)

                                                   kaaskiri;

                                                   b)

                                                   tehniline toimik;

                                                   c)

                                                   toimiku kokkuvõte.

                                             Enne määruse (EÜ) nr 178/2002 artikli 39f kohaste standardandmevormingute vastuvõtmist esitatakse taotlus komisjoni kättesaadavaks tehtud elektroonilise esitamise süsteemi kaudu elektroonilises vormis, mis võimaldab dokumentide allalaadimist ja trükkimist ning neis otsingute tegemist. Pärast määruse (EÜ) nr 178/2002 artikli 39f kohaste standardandmevormingute vastuvõtmist esitatakse taotlus komisjoni kättesaadavaks tehtud elektroonilise esitamise süsteemi kaudu vastavuses kõnealuste standardandmevormingutega.“;

                                    b)

                                    lõige 5 asendatakse järgmisega:

                                       „5.   Peale määruse (EL) 2015/2283 artikli 10 lõike 2 punktides a, b ja e osutatud teabe esitatakse käesoleva artikli lõike 1 punktis c osutatud toimiku kokkuvõttes põhjendus selle kohta, miks uuendtoidu kasutamine on kooskõlas määruse (EL) 2015/2283 artiklis 7 sätestatud tingimustega. Toimiku kokkuvõttes ei esitata teavet, mille kohta saab esitada konfidentsiaalsena käsitlemise taotluse vastavalt määruse (EL) 2015/2283 artiklile 23 ja määruse (EÜ) nr 178/2002 artiklile 39a.“

                        2)

                        Artikkel 4 asendatakse järgmisega:

                           „Artikkel 4
                           Haldusandmeid käsitlevad nõuded
                           Peale määruse (EL) 2015/2283 artikli 10 lõikes 2 osutatud teabe esitatakse taotluses järgmised haldusandmed:

                                       a)

                                       uuendtoidu tootja(te) nimi/nimed, kui see/need erineb/erinevad taotleja nimest, samuti aadress ja kontaktandmed;

                                       b)

                                       toimiku eest vastutava ning taotleja nimel komisjoni ja ametiga teabe vahetamiseks volitatud isiku nimi, aadress ja kontaktandmed;

                                       c)

                                       toimiku esitamise kuupäev;

                                       d)

                                       toimiku sisukord;

                                       e)

                                       toimikule lisatud dokumentide üksikasjalik loetelu, sealhulgas pealkirja-, köite- ja leheküljeviited;

                                       f)

                                       kui taotleja esitab vastavalt määruse (EL) 2015/2283 artiklile 23 taotluse käsitleda toimikus sisalduva teabe, sealhulgas lisateabe teatavaid osi konfidentsiaalsena, siis loetelu asjaomastest konfidentsiaalsena käsitlemist vajavatest osadest koos kontrollitava põhjendusega selle kohta, kuidas sellise teabe avalikustamine võib taotleja huve olulisel määral kahjustada;

                                       g)

                                       kui tootmisprotsess hõlmab konfidentsiaalseid andmeid, siis mittekonfidentsiaalne kokkuvõte tootmisprotsessist;

                                       h)

                                       eraldi esitatud teave ja selgitused, millega tõendatakse taotleja õigust kasutada määruse (EL) 2015/2283 artikli 26 kohaseid konfidentsiaalseid teaduslikke tõendeid või teadusandmeid;

                                       i)

                                       nende uuringute loetelu, mille tulemused on esitatud taotluse toetuseks, sealhulgas teave, millega tõendatakse vastavust määruse (EÜ) nr 178/2002 artiklile 32b.“

                        3)

                        Artikkel 6 asendatakse järgmisega:

                           „Artikkel 6
                           Taotluse nõuetekohasuse kontrollimine

                              1.   Taotluse saamisel kontrollib komisjon viivitamatult, kas taotlus kuulub määruse (EL) 2015/2283 kohaldamisalasse ning vastab kõnealuse määruse artikli 10 lõikes 2, käesoleva määruse artiklites 3–5 ja määruse (EÜ) nr 178/2002 artiklis 32b sätestatud nõuetele.

                              2.   Komisjon võib konsulteerida ametiga, et teha kindlaks, kas taotlus vastab lõikes 1 osutatud asjakohastele nõuetele. Amet esitab komisjonile oma seisukoha 30 tööpäeva jooksul.

                              3.   Komisjon võib nõuda taotlejalt taotluse nõuetekohasusega seotud lisateavet ning teavitada taotlejat ajavahemikust, mille jooksul see teave tuleb esitada.

                              4.   Erandina käesoleva artikli lõikest 1 ja ilma et see piiraks määruse (EL) 2015/2283 artikli 10 lõike 2 ning määruse (EÜ) nr 178/2002 artikli 32b lõigete 4 ja 5 kohaldamist, võib taotluse lugeda nõuetele vastavaks ka siis, kui see ei sisalda kõiki käesoleva määruse artiklite 3 ja 5 kohaselt nõutavaid elemente, tingimusel, et taotleja on esitanud iga puuduva elemendi kohta asjakohase põhjenduse.

                              5.   Komisjon teavitab taotlejat, liikmesriike ja ametit sellest, kas taotlus loetakse nõuetekohaseks või mitte. Kui taotlust ei loeta nõuetekohaseks, esitab komisjon sellekohase põhjenduse.“

                        4)

                        Artikli 7 lõikesse 1 lisatakse punkt n:

                                    „n)

                                    määruse (EÜ) nr 178/2002 artikli 32c lõike 2 kohaselt riskihindamisprotsessi käigus läbi viidud konsultatsioonide tulemused.“

                        5)

                        I lisa muudetakse vastavalt käesoleva määruse lisale.

                        6)

                        II lisa jäetakse välja.

            Artikkel 2
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 27. märtsist 2021 ja taotluste suhtes, mis esitatakse komisjonile alates sellest kuupäevast.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2469, millega kehtestatakse Euroopa Parlamendi ja nõukogu määruse (EL) 2015/2283 (mis käsitleb uuendtoitu) artiklis 10 osutatud taotluste haldus- ja teadusnõuded (ELT L 351, 30.12.2017, lk 64).

            (3)  Euroopa Parlamendi ja nõukogu 20. juuni 2019. aasta määrus (EL) 2019/1381, mis käsitleb toiduahela ELi tasandi riskihindamise läbipaistvust ja kestlikkust ning millega muudetakse määrusi (EÜ) nr 178/2002, (EÜ) nr 1829/2003, (EÜ) nr 1831/2003, (EÜ) nr 2065/2003, (EÜ) nr 1935/2004, (EÜ) nr 1331/2008, (EÜ) nr 1107/2009 ja (EL) 2015/2283 ning direktiivi 2001/18/EÜ (ELT L 231, 6.9.2019, lk 1).

            (4)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

            LISA

                     „LISA
                     Uuendtoidu jaoks esitatava taotluse kaaskirja vorm
                     EUROOPA KOMISJON
                     Peadirektoraat
                     Direktoraat
                     Üksus
                     Kuupäev: …
                     Teema: uuendtoidu jaoks loa saamise taotlus vastavalt määrusele (EL) 2015/2283

                        (Palun tehke märge ühte kastikestest)

                                 ☐

                                 Taotlus uue uuendtoidu jaoks loa saamiseks

                                 ☐

                                 Juba loa saanud uuendtoidu kasutustingimuste lisamise, väljajätmise või muutmise taotlus; palun lisage viide asjaomasele loale

                                 ☐

                                 Juba loa saanud uuendtoidu spetsifikatsiooni lisamise, väljajätmise või muutmise taotlus; palun lisage viide asjaomasele loale

                                 ☐

                                 Juba loa saanud uuendtoidu täiendavate märgistamise erinõuete lisamise, väljajätmise või muutmise taotlus; palun lisage viide asjaomasele loale

                                 ☐

                                 Juba loa saanud uuendtoidu turustamisjärgse seire nõuete lisamise, väljajätmise või muutmise taotlus; palun lisage viide asjaomasele loale

                           Taotleja(d) või tema/nende esindaja(d) liidus
                     (nimi/nimed, aadress(id), …)
                     …
                     …
                     …
                     esitab/esitavad käesoleva taotluse liidu uuendtoitude loetelu ajakohastamiseks.
                     Uuendtoidu identifitseerimisandmed (palun esitage uuendtoidu identifitseerimisandmed vastavalt sellele, millis(t)esse toidugruppi(desse) uuendtoit kuulub):
                     …
                     …
                     Konfidentsiaalsus. Kui see on asjakohane, märkige, kas taotlus sisaldab konfidentsiaalseid andmeid vastavalt määruse (EL) 2015/2283 artiklile 23.

                                 ☐

                                 Jah

                                 ☐

                                 Ei

                           Andmekaitse (*1). Kui see on asjakohane, märkige, kas taotlus hõlmab konfidentsiaalsete andmete kaitse taotlust vastavalt määruse (EL) 2015/2283 artiklile 26.

                                 ☐

                                 Jah

                                 ☐

                                 Ei

                           Toidugrupid, kasutustingimused ja märgistamisnõuded

                                 Toidugrupp

                                 Kasutamise eritingimused

                                 Täiendav märgistamise erinõue

                           Lugupidamisega
                     Allkiri: …
                     Lisad:

                                 ☐

                                 täielik toimik

                                 ☐

                                 toimiku kokkuvõte (mittekonfidentsiaalne)

                                 ☐

                                 loetelu toimiku osadest, mille puhul taotletakse nende käsitlemist konfidentsiaalsena, koos kontrollitava põhjendusega selle kohta, kuidas sellise teabe avalikustamine võib taotleja huve olulisel määral kahjustada

                                 ☐

                                 uuendtoidu taotlusega seotud konfidentsiaalsete andmete kaitset toetav teave

                                 ☐

                                 taotleja(te) haldusandmete koopia

                                 ☐

                                 uuringute loetelu ja ammendav teave seoses uuringutest teatamisega vastavalt määruse (EÜ) nr 178/2002 artiklile 32b

               “

               (*1)  Taotleja peaks täpsustama, milline osa või millised osad taotlusest sisaldab/sisaldavad konfidentsiaalseid andmeid, millele kaitset taotletakse, ja märkima seejuures selgelt asjaomase(d) jaotise(d) ja leheküljenumbri(d). Taotleja peaks esitama andmekaitsetaotluse kohta kontrollitava põhjenduse/selgituse.


title: Komisjoni rakendusmäärus (EL) 2020/1777, 27. november 2020, millega muudetakse rakendusmäärust (EL) 2018/659 elushobuslaste ja nende sperma, munarakkude ja embrüote liitu sissetoomise tingimuste kohta (EMPs kohaldatav tekst)

text:
                  30.11.2020

                  ET

                  Euroopa Liidu Teataja

                  L 399/1

         KOMISJONI RAKENDUSMÄÄRUS (EL) 2020/1777,
         27. november 2020,
         millega muudetakse rakendusmäärust (EL) 2018/659 elushobuslaste ja nende sperma, munarakkude ja embrüote liitu sissetoomise tingimuste kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse, (1) eriti selle artikli 17 lõiget 3,
         võttes arvesse nõukogu 30. novembri 2009. aasta direktiivi 2009/156/EÜ hobuslaste liikumist ja kolmandatest riikidest importimist reguleerivate loomatervishoiunõuete kohta, (2) eriti selle artikli 12 lõikeid 1, 4 ja 5, artikli 13 lõiget 2, artiklit 16 ning artikli 19 punkte a ja b,
         ning arvestades järgmist:

                     (1)

                     Komisjoni rakendusmääruses (EL) 2018/659 (3) on sätestatud tingimused hobuslaste ja nende sperma, munarakkude ja embrüote liitu toomise kohta. Kõnealuses määruses on sätestatud loetelu kolmandatest riikidest, kust liikmesriigid lubavad sisse tuua hobuslasi ning hobuslaste spermat, munarakke ja embrüoid, ning on täpsustatud selliste sissetoomiste suhtes kohaldatavad loomatervise ja veterinaarsertifikaatide nõuded.

                     (2)

                     Direktiivis 2009/156/EÜ on sätestatud loomatervisenõuded, millega reguleeritakse hobuslaste kolmandatest riikidest liitu importimist. Direktiivis on sätestatud, et hobuslaste import liitu on lubatud ainult sellistest kolmandatest riikidest või nende osadest, kus ei ole vähemalt kuue kuu jooksul esinenud malleust (Burkholderia mallei).

                     (3)

                     25. juulil 2019 teatas Kuveit komisjonile kahest malleuse (Burkholderia mallei) juhtumist registreeritud hobustel, keda peeti ekspordieelses karantiinis liitu saatmiseks. Kuveit peatas viivitamata registreeritud hobuste liitu eksportimise ning võttis vajalikud seire- ja tõrjemeetmed. Seepärast peatati komisjoni rakendusmäärusega (EL) 2019/2147 (4) registreeritud hobuste Kuveidist liitu toomine. 8. septembril 2019 kinnitati, et Maailma Loomatervishoiu Organisatsiooni (OIE) piirkondlikus tugilaboris malleuse määramiseks tehtud komplemendi sidumise test andis positiivsed tulemused veel kolme sama põllumajandusettevõtte hobuse puhul. 23. juunil 2020 teatas Kuveit komisjonile, et 30. aprillil 2020 lõpetati OIE piirkondlikus tugilaboris aktiivne kliiniline ja seroloogiline uuring, sh 7 914 hobuse suhtes malleuse määramiseks tehtud testimine, mis andis negatiivsed tulemused.

                     (4)

                     Seega on Kuveit tõendanud oma riigi malleusevaba staatust alates viimasest juhtumist, mis avastati 8. septembril 2019. Seepärast tuleks lubada Kuveidist pärit registreeritud hobuste ajutist importi, taassissetoomist pärast ajutist eksporti ning importi, samuti Kuveidist pärit hobuslaste transiiti. Samuti on asjakohane muuta Kuveiti käsitlevat kannet rakendusmääruse (EL) 2018/659 I lisas.

                     (5)

                     25. detsembril 2019 teatas Türgi loomahaigustest teatamise süsteemi kaudu malleuse juhtumist, mis leidis kinnitust 4. detsembril 2019 Türgis Istanbuli provintsis Büyükada saarel peetaval hobusel. Komisjoni rakendusmäärusega (EL) 2020/581 (5) peatati Türgist pärit hobuslaste ja nende paljundusmaterjali sissetoomine liitu vähemalt kuueks kuuks.

                     (6)

                     Türgi on esitanud teabe selle kohta, et Ankara, Edirne, Istanbuli, Izmiri, Kirklareli ja Tekirdagi provints on olnud malleusest vabad rohkem kui kuus kuud pärast malleusepuhangut Büyükada saarel, millest teatati 25. detsembril 2019. Kõnealune riik on lisaks rakendanud meetmeid malleuse sissetoomise riski vähendamiseks nendes provintsides. Seepärast tuleks lubada Ankara, Edirne, Istanbuli, Izmiri, Kirklareli ja Tekirdagi provintsist pärit registreeritud hobuste ajutist importi, taassissetoomist pärast ajutist eksporti ning importi, samuti Ankara, Edirne, Istanbuli, Izmiri, Kirklareli ja Tekirdagi provintsist pärit hobuslaste transiiti. Seepärast on asjakohane muuta Türgit käsitlevat kannet rakendusmääruse (EL) 2018/659 I lisas.

                     (7)

                     Seepärast tuleks rakendusmäärust (EL) 2018/659 vastavalt muuta.

                     (8)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2018/659 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. november 2020

                  Komisjoni nimel

                  eesistuja

               Ursula VON DER LEYEN

            (1)  EÜT L 268, 14.9.1992, lk 54.

            (2)  ELT L 192, 23.7.2010, lk 1.

            (3)  Komisjoni 12. aprilli 2018. aasta rakendusmäärus (EL) 2018/659 elushobuslaste ja nende sperma, munarakkude ja embrüote liitu sissetoomise tingimuste kohta (ELT L 110, 30.4.2018, lk 1).

            (4)  Komisjoni 28. novembri 2019. aasta rakendusmäärus (EL) 2019/2147, millega muudetakse rakendusmäärust (EL) 2018/659 elushobuslaste ja nende sperma, munarakkude ja embrüote liitu sissetoomise tingimuste kohta (ELT L 325, 16.12.2019, lk 99).

            (5)  Komisjoni 27. aprilli 2020. aasta rakendusmäärus (EL) 2020/581, millega muudetakse rakendusmäärust (EL) 2018/659 elushobuslaste ja nende sperma, munarakkude ja embrüote liitu sissetoomise tingimuste kohta (ELT L 133, 28.4.2020, lk 52).

            LISA
            Rakendusmääruse (EL) 2018/659 I lisas olev loetelu nendest kolmandatest riikidest ja kolmandate riikide territooriumide osadest, millest on lubatud hobuslaste ja nende sperma, munarakkude ja embrüote saadetisi liitu tuua, asendatakse järgmisega.

                        a)

                        Kuveiti käsitlev kanne asendatakse järgmisega:

                                    „KW

                                    Kuveit

                                    KW-0

                                    Kogu riik

                                    E

                                    X

                                    X

                                    X

                                    —

                                    —

                                    —

                                    —

                                    —

                                    —

                                    X

                                    ”

                        b)

                        Türgit käsitlev kanne asendatakse järgmisega:

                                    „TR

                                    Türgi

                                    TR-0

                                    Kogu riik

                                    —

                                    —

                                    —

                                    —

                                    —

                                    —

                                    —

                                    —

                                    —

                                    —

                                    —

                                    TR-1

                                    Ankara, Edirne, Istanbuli, Izmiri, Kirklareli ja Tekirdagi provints

                                    E

                                    X

                                    X

                                    X

                                    —

                                    —

                                    —

                                    —

                                    —

                                    —

                                    X

                                    ”


title: Komisjoni rakendusmäärus (EL) 2020/1795, 30. november 2020, milles käsitletakse loa andmist lüsiini ja glutamiinhappe raudkelaadi kasutamiseks kõikide loomaliikide söödalisandina (EMPs kohaldatav tekst)

text:
                  1.12.2020

                  ET

                  Euroopa Liidu Teataja

                  L 402/27

         KOMISJONI RAKENDUSMÄÄRUS (EL) 2020/1795,
         30. november 2020,
         milles käsitletakse loa andmist lüsiini ja glutamiinhappe raudkelaadi kasutamiseks kõikide loomaliikide söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord.

                     (2)

                     Vastavalt määruse (EÜ) nr 1831/2003 artiklile 7 on esitatud taotlus lüsiini ja glutamiinhappe raudkelaadi jaoks loa saamiseks. Taotlusele olid lisatud kõnealuse määruse artikli 7 lõikes 3 nõutud üksikasjad ja dokumendid.

                     (3)

                     Taotluses käsitletakse lüsiini ja glutamiinhappe raudkelaadi kasutamise lubamist söödalisandina kõikide loomaliikide puhul ning selle liigitamist söödalisandite kategooriasse „toitainelised lisandid“.

                     (4)

                     Euroopa Toiduohutusamet (edaspidi „toiduohutusamet“) jõudis oma 4. juuli 2019. aasta arvamuses (2) ja 25. mai 2020. aasta arvamuses (3) järeldusele, et kavandatud kasutustingimuste juures ei avalda lüsiini ja glutamiinhappe raudkelaat kahjulikku mõju loomade tervisele ega tarbijaohutusele. Samuti jõudis toiduohutusamet järeldusele, et kõnealune söödalisand on silmi ärritav ning nahka ja hingamiselundeid sensibiliseeriv, ning märkis, et söödalisand kujutab endast sissehingamisel kasutaja jaoks riski. Seepärast leiab komisjon, et tuleks võtta asjakohased kaitsemeetmed, mis võimaldavad ennetada kahjulikku mõju inimeste, eelkõige söödalisandi kasutajate tervisele. Toiduohutusamet jõudis ühtlasi järeldusele, et kõnealusest söödalisandist ei tulene muude lubatud rauaühenditega võrreldes täiendavat riski keskkonnale ja et see on kõikide loomade jaoks tõhusaks rauaallikaks. Toiduohutusameti hinnangul ei ole vaja kehtestada turustamisjärgse järelevalve erinõudeid. Toiduohutusamet kinnitas ka määrusega (EÜ) nr 1831/2003 asutatud referentlabori aruande söödas sisalduva kõnealuse söödalisandi analüüsimise meetodi kohta.

                     (5)

                     Söödalisandi hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud, kui söödalisandi kasutajad rakendavad asjakohaseid kaitsemeetmeid. Seepärast tuleks lubada söödalisandi kasutamist.

                     (6)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas kirjeldatud ainet, mis kuulub söödalisandite kategooriasse „toitainelised lisandid“ ja funktsionaalrühma „mikroelementide ühendid“, lubatakse kasutada söödalisandina loomasöödas vastavalt lisas esitatud tingimustele.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 268, 18.10.2003, lk 29.

            (2)  EFSA Journal 2019; 17(7): 5792.

            (3)  EFSA Journal 18(6):6164.

            LISA

                        Söödalisandi identifitseerimisnumber

                        Loa hoidja nimi

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Elemendi (Fe) sisaldus (mg/kg) täissöödas, mille niiskusesisaldus on 12 %

                           Toitaineliste lisandite kategooria. Funktsionaalrühm: mikroelementide ühendid

                        3b111

                        –

                        Lüsiini ja glutamiinhappe raudkelaat

                           Söödalisandi koostis

                        Lüsiini raudkelaatide ja glutamiinhappe raudkelaatide segu vahekorras 1:1 pulbrina, mille

                                    rauasisaldus on 15–16 %,

                                    lüsiinisisaldus on 19–21 %,

                                    glutamiinhappesisaldus on 18,5–21,5 % ja

                                    niiskusesisaldus on kuni 3 %

                        Kõik loomaliigid

                        –

                        –

                        Lambad: 500 (kokku  (2))
                        Veised ja kodulinnud: 450 (kokku  (2))
                        Põrsad kuni ühe nädalani enne võõrutamist: 250 mg päevas (kokku  (2))
                        Lemmikloomad: 600 (kokku  (2))
                        Muud liigid: 750 (kokku  (2))

                                    1.

                                    Söödalisand lisatakse söödale eelseguna.

                                    2.

                                    Lüsiini ja glutamiinhappe raudkelaati võib turule lasta ja kasutada söödalisandina preparaadi kujul.

                                    3.

                                    Söödakäitlejad kehtestavad söödalisandi ja eelsegu kasutajatele kasutamiskorra ja võtavad asjakohased korralduslikud meetmed, millega vähendatakse sissehingamisest, nahakaudsest kokkupuutest ja silma sattumisest tulenevaid võimalikke ohte. Kui selline kasutamiskord ja sellised meetmed ei võimalda kõnealuseid ohte vastuvõetava tasemeni vähendada, kasutatakse söödalisandi ja eelsegude käitlemisel sobivaid isikukaitsevahendeid, sealhulgas respiraatorit.

                        21.12.2030

                           Toimeainete kirjeldus

                        Keemilised valemid:
                        raud-2,6-diaminoheksaanhape, kloriidi ja vesiniksulfaadi sool:
                        C6H17ClFeN2O7S
                        raud-2-aminopentaandihape, naatriumi ja vesiniksulfaadi sool:
                        C5H12FeNNaO10S

                           Analüüsimeetodid
                            (1)

                        Lüsiini- ja glutamiinhappesisalduse määramine söödalisandis:

                                    —

                                    ioonivahetuskromatograafia koos kolonnijärgse derivaatimisega ja fotomeetrilise määramisega (IEC-VIS)

                              Söödalisandi kelaatstruktuuri kinnitamine:

                                    —

                                    spektromeetria infrapunaala keskosas koos kõnealuse mikroelemendi, lüsiini ja glutamiinhappe sisalduse määramisega söödalisandis

                              Raua üldsisalduse määramine söödalisandis:

                                    —

                                    aatomiabsorptsioonspektromeetria (AAS) (EN ISO 6869) või

                                    —

                                    induktiivsidestunud plasma aatomiemissioonspektromeetria (ICP-AES) (EN 15510) või

                                    —

                                    induktiivsidestatud plasma aatomiemissioonspektromeetria rõhu all lagundatud proovist (ICP-AES) (EN 15621).

                              Raua üldsisalduse määramine eelsegus:

                                    —

                                    aatomiabsorptsioonspektromeetria (AAS) (EN ISO 6869) või

                                    —

                                    induktiivsidestunud plasma aatomiemissioonspektromeetria (ICP-AES) (EN 15510) või

                                    —

                                    induktiivsidestatud plasma aatomiemissioonspektromeetria rõhu all lagundatud proovist (ICP-AES) (EN 15621). või

                                    —

                                    induktiivsidestunud plasma massispektromeetria (ICP-MS) (EN 17053)

                              Raua üldsisalduse määramine söödamaterjalis ja segasöödas:

                                    —

                                    aatomiabsorptsioonspektromeetria (AAS) (komisjoni määruse (EÜ) nr 152/2009 IV lisa C osa) või

                                    —

                                    aatomiabsorptsioonspektromeetria (AAS) (EN ISO 6869) või

                                    —

                                    induktiivsidestunud plasma aatomiemissioonspektromeetria (ICP-AES) (EN 15510) või

                                    —

                                    induktiivsidestatud plasma aatomiemissioonspektromeetria rõhu all lagundatud proovist (ICP-AES) (EN 15621) või

                                    —

                                    induktiivsidestunud plasma massispektromeetria (ICP-MS) (EN 17053).

               (1)  Analüüsimeetodite üksikasjad on kättesaadavad referentlabori veebisaidil aadressil: https://ec.europa.eu/jrc/en/eurl/feed-additives/evaluation-reports

               (2)  Raua üldsisalduse arvutamisel söödas ei võeta arvesse inertse raua kogust.


title: Komisjoni Rakendusmäärus (EL) 2020/1796, 30. november 2020, milles käsitletakse loa andmist Corynebacterium glutamicum NITE BP-02524 abil toodetud L-glutamiini kasutamiseks kõikide loomaliikide söödalisandina (EMPs kohaldatav tekst)

text:
                  1.12.2020

                  ET

                  Euroopa Liidu Teataja

                  L 402/31

         KOMISJONI RAKENDUSMÄÄRUS (EL) 2020/1796,
         30. november 2020,
         milles käsitletakse loa andmist Corynebacterium glutamicum NITE BP-02524 abil toodetud L-glutamiini kasutamiseks kõikide loomaliikide söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord.

                     (2)

                     Kooskõlas määruse (EÜ) nr 1831/2003 artikliga 7 on esitatud taotlus Corynebacterium glutamicum NITE BP-02524 abil toodetud L-glutamiini lubamiseks söödalisandina kõikide loomaliikide puhul. Taotlusele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

                     (3)

                     Taotluses käsitletakse Corynebacterium glutamicum NITE BP-02524 abil toodetud L-glutamiini kasutamise lubamist söödalisandina kõikide loomaliikide puhul ning selle liigitamist söödalisandite kategooria „toitainelised lisandid“ funktsionaalrühma „aminohapped, nende soolad ja analoogid“ ja söödalisandite kategooria „organoleptilised lisandid“ funktsionaalrühma „lõhna- ja maitseained“.

                     (4)

                     Euroopa Toiduohutusamet (edaspidi „toiduohutusamet“) jõudis oma 18. märtsi 2020. aasta arvamuses (2) järeldusele, et kavandatud kasutustingimuste juures ei avalda Corynebacterium glutamicum NITE BP-02524 abil toodetud L-glutamiin kahjulikku mõju loomade ega inimeste tervisele või keskkonnale. Samuti jõudis toiduohutusamet järeldusele, et kõnealune söödalisand on kõikide loomaliikide jaoks tõhus glutamiini allikas ning mäletsejaliste puhul tuleks söödalisandina kasutatava L-glutamiini täieliku tõhususe saavutamiseks kaitsta seda lagunemise eest vatsas.

                     (5)

                     Seoses kõnealuse söödalisandi kasutamisega lõhna- ja maitseainena märgib amet, et selle kasutamisel soovitatavas annuses ei ole vaja selle tõhusust täiendavalt tõendada. L-glutamiini kasutamine lõhna- ja maitseainena joogivees ei ole lubatud. Soovitatavas annuses kasutamisel ei põhjusta L-glutamiin lõhna- ja maitseainena tõenäoliselt probleeme. Asjaolu, et L-glutamiini kasutamiseks lõhna- ja maitseainena joogivees ei ole luba antud, ei välista selle kasutamist segasöödas, mida manustatakse veega. Tuleks sätestada piirangud ja tingimused L-glutamiini kui lõhna- ja maitseaine kasutamise paremaks reguleerimiseks. Söödalisandi etiketil tuleks esitada L-glutamiini soovitatav sisaldus. Sellise sisalduse ületamise korral tuleks eelsegu etiketil esitada teatav teave.

                     (6)

                     Toiduohutusameti hinnangul ei ole vaja kehtestada turustamisjärgse järelevalve erinõudeid. Toiduohutusamet kinnitas ka määruse (EÜ) nr 1831/2003 kohaselt asutatud referentlabori aruanded söödas sisalduva kõnealuse söödalisandi analüüsimise meetodi kohta.

                     (7)

                        Corynebacterium glutamicum NITE BP-02524 abil toodetud L-glutamiini hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba kõnealuse söödalisandi kasutamiseks vastavalt käesoleva määruse lisas esitatud tingimustele.

                     (8)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Lisas kirjeldatud ainet, mis kuulub söödalisandite kategooriasse „toitainelised lisandid“ ja funktsionaalrühma „aminohapped, nende soolad ja analoogid“, lubatakse kasutada söödalisandina loomasöödas vastavalt lisas esitatud tingimustele.

               2.   Lisas kirjeldatud ainet, mis kuulub söödalisandite kategooriasse „organoleptilised lisandid“ ja funktsionaalrühma „lõhna- ja maitseained“, lubatakse kasutada söödalisandina loomasöödas vastavalt lisas esitatud tingimustele.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. november 2020

                  Komisjoni nimel

                  eesistuja

               Ursula VON DER LEYEN

            (1)  ELT L 268, 18.10.2003, lk 29.

            (2)  EFSA Journal (2020); 18 (4): 6075

            LISA

                        Söödalisandi identifitseerimisnumber

                        Loa hoidja nimi

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Sisaldus milligrammides 12 % niiskusesisaldusega täissööda kilogrammi kohta

                           Kategooria: toitainelised lisandid. Funktsionaalrühm: aminohapped, nende soolad ja analoogid

                        3c451

                        –

                        L-glutamiin

                           Söödalisandi koostis

                        Pulber, mis sisaldab vähemalt 98 % L-glutamiini

                           Toimeaine kirjeldus

                        L-glutamiin, mis on saadud kääritamisel mikroorganismiga Corynebacterium glutamicum NITE-BP-02524
                        IUPACi nimetus: (2S)-2,5-diamino-5-oksopentaanhape
                        CASi nr: 56-85-9
                        EINECSi number 200-292-1
                        Keemiline valem: C5H10N2O3

                           Analüüsimeetod
                            (1)

                        L-glutamiini tuvastamine söödalisandis:

                                    —

                                    Food Chemical Codex’i „L-glutamine monograph“

                              Glutamiini sisalduse määramine söödalisandis, eelsegus, segasöödas ja söödamaterjalis:

                                    —

                                    ioonivahetuskromatograafia koos kolonnijärgse derivaatimisega ja optilise määramisega (IEC-VIS/FLD).

                        Kõik loomaliigid

                        –

                        –

                        –

                                    1.

                                    L-glutamiini võib turule lasta ja kasutada söödalisandina preparaadi kujul.

                                    2.

                                    Söödalisandi ja eelsegu kasutamisjuhistes märgitakse säilitustingimused ja püsivus kuumtöötlemisel.

                                    3.

                                    Söödalisandi ja eelsegu etiketil esitatakse järgmine teave:
                                    „L-glutamiini lisamine tagab söödas piisava aminohappesisalduse ja aitab vähendada võimalikku glutamiinipuudust kriitilistel eluperioodidel.“

                        21.12.2030

                           Kategooria: organoleptilised lisandid. Funktsionaalrühm: lõhna- ja maitseained

                        Söödalisandi identifitseerimisnumber

                        Loa hoidja nimi

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Toimeaine sisaldus milligrammides 12 % niiskusesisaldusega täissööda kilogrammi kohta

                        3c451

                        –

                        L-glutamiin

                           Söödalisandi koostis

                        Pulber, mis sisaldab vähemalt
                        98 % L-glutamiini

                           Toimeaine kirjeldus

                        L-glutamiin, mis on saadud kääritamisel mikroorganismiga Corynebacterium glutamicum NITE-BP-02524
                        IUPACi nimetus: (2S)-2,5-diamino-
                        5-oksopentaanhape
                        CASi nr: 56-85-9
                        EINECSi number 200-292-1
                        Keemiline valem: C5H10N2O3

                        Flavise number: 17.007

                           Analüüsimeetod
                            (1)

                        L-glutamiini tuvastamine söödalisandis:

                                    —

                                    Food Chemical Codex’i „L-glutamine monograph“

                              Glutamiini sisalduse määramine söödalisandis ja eelsegus:

                                    —

                                    ioonivahetuskromatograafia koos kolonnijärgse derivaatimisega ja optilise või fluorestsentsmääramisega (IEC-VIS/FLD), nagu on kirjeldatud standardis EN ISO 17180:2013

                        Kõik loomaliigid

                        –

                        –

                        –

                                    1.

                                    L-glutamiini võib turule lasta ja kasutada söödalisandina preparaadi kujul.

                                    2.

                                    Söödalisand lisatakse söödale eelseguna.

                                    3.

                                    Söödalisandi ja eelsegu kasutamisjuhistes märgitakse säilitustingimused ja püsivus kuumtöötlemisel.

                                    4.

                                    Söödalisandi etiketil esitatakse järgmine teave:
                                    „Toimeaine soovitatav maksimumsisaldus 12 % niiskusesisaldusega täissöödas: 25 mg/kg“.

                                    5.

                                    Eelsegu etiketil esitatakse asjaomase funktsionaalrühma nimetus, söödalisandi nimetus ja identifitseerimisnumber ning lisatud toimeaine kogus, kui toimeaine sisaldus 12 % niiskusesisaldusega täissöödas ületab järgmist väärtust: 25 mg/kg.

                        21.12.2030

               (1)  Analüüsimeetodite üksikasjad on kättesaadavad referentlabori veebisaidil aadressil https://ec.europa.eu/jrc/en/eurl/feed-additives/evaluation-reports.